ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου στον τομέα του δικαίου των εταιρειών σχετικά με τις δημόσιες προσφορές εξαγοράς

1. ΙΣΤΟΡΙΚΟ ΤΗΣ ΥΠΟΘΕΣΗΣ

* Ημερομηνία διαβίβασης της πρότασης στο Ευρωπαϊκό Κοινοβούλιο και το Συμβούλιο (έγγραφο COM(1995)655 τελικό - 1995/0341/COD): 8 Φεβρουαρίου 1996

* Ημερομηνία έκδοσης γνώμης της Οικονομικής και Κοινωνικής Επιτροπής:

11 Ιουλίου 1996.

* Ημερομηνία έκδοσης γνώμης του Ευρωπαϊκού Κοινοβουλίου σε πρώτη ανάγνωση:

25-26 Ιουνίου 1997.

* Ημερομηνία διαβίβασης της τροποποιημένης πρότασης: 14 Νοεμβρίου 1997.

* Ημερομηνία της πολιτικής συμφωνίας και της επίσημης έκδοσης της κοινής πρότασης:

- Πολιτική συμφωνία: 21 Ιουνίου 1999.

- Κοινή θέση : 19 Ιουνίου 2000.

2. ΑΝΤΙΚΕΙΜΕΝΟ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Δύο βασικοί στόχοι:

- εναρμόνιση των εθνικών καθεστώτων σχετικά με τις δημόσιες προσφορές εξαγοράς (ΔΠΕ), ιδίως όσον αφορά τη διαφάνεια της διαδικασίας, ώστε να διευκολυνθούν οι αναδιαρθρώσεις σε ολόκληρη την Ευρώπη. και

- διασφάλιση σε ολόκληρη την Ένωση ισοδύναμης προστασίας των μειοψηφούντων μετόχων στην περίπτωση αλλαγής του ελέγχου της εταιρείας τους, ιδίως επιβάλλοντας αναγκαστική προσφορά για όλες τις εναπομένουσες συμμετοχές σε εύλογη τιμή.

3. ΣΧΟΛΙΑ ΕΠΙ ΤΗΣ ΚΟΙΝΗΣ ΘΕΣΗΣ

3.1. Γενικές παρατηρήσεις επί της κοινής θέσης.

Η κοινή θέση περιλαμβάνει τα βασικά στοιχεία της πρότασης της Επιτροπής, ήτοι τη θέσπιση μέτρων ισοδύναμης προστασίας για τους μειοψηφούντες μετόχους στην περίπτωση αλλαγής του ελέγχου της εταιρείας και ενός συστήματος διαφάνειας της διαδικασίας της δημόσιας προσφοράς εξαγοράς υπό την υψηλή εποπτεία μιας αρχής ελέγχου.

3.2. Συνέχεια που δόθηκε στις τροπολογίες του Ευρωπαϊκού Κοινοβουλίου σε πρώτη ανάγνωση.

- Έγιναν δεκτές από την Επιτροπή και περιλήφθηκαν στην κοινή θέση:

Οι περισσότερες τροπολογίες έγιναν δεκτές από την Επιτροπή και περιλήφθηκαν στην κοινή θέση. Πάντως, σε τρεις περιπτώσεις, το Συμβούλιο επέφερε τροποποιήσεις:

Άρθρο 4.2.γ Εποπτική αρχή

περιλαμβάνει την ιδέα του Ευρωπαϊκού Κοινοβουλίου, αλλά με ένα νέο κριτήριο: όταν η αρμόδια αρχή δεν προσδιορίζεται, σύμφωνα με τις προηγούμενες παραγράφους (άρθρα 4.2.α) και β), τότε η υπό εξαγορά εταιρεία οφείλει να ορίσει την αρμόδια αρχή.

Άρθρο 5.1 (πρώην άρθρα 3.1 και 10) Προστασία της μειοψηφίας

υπερβαίνει το αίτημα του Ευρωπαϊκού Κοινοβουλίου, διότι στην περίπτωση αναγκαστικής προσφοράς, η προσφορά πρέπει να απευθύνεται σε όλους τους κατόχους τίτλων και να αφορά το σύνολο των τίτλων τους.

Άρθρο 7 (πρώην 6.3) Περίοδος αποδοχής

προβλέπει τη δυνατότητα να τροποποιηθεί η περίοδος αποδοχής, αλλά σε συγκεκριμένες περιπτώσεις.

Η Επιτροπή θεωρεί ότι οι τροποποιήσεις αυτές συμβαδίζουν με τις επιθυμίες του Ε.Κ.

- Έγιναν δεκτές από την Επιτροπή αλλά δεν περιλήφθηκαν στην κοινή θέση.

Άρθρο 2 Ορισμοί

ο ορισμός του "προσφέροντος" δεν συμπληρώθηκε με παραπομπή στο εφαρμοστέο εθνικό δίκαιο σχετικά με την αρχή ελέγχου.

Άρθρο 3.1.γ (πρώην 5.1.γ) Γενικές αρχές

δεν έγινε δεκτό ιδίως το να ληφθεί υπόψη η απασχόληση.

Άρθρο 4.1 Εποπτική αρχή

η διευκρίνιση ότι η ορισθείσα αρχή από τα κράτη μέλη θα είχε αρμοδιότητα για τον έλεγχο του συνόλου της διαδικασίας της προσφοράς δεν έγινε δεκτή.

Άρθρο 5.3 (πρώην 3.2) Προστασία της μειοψηφίας

η δυνατότητα να χορηγηθούν παρεκκλίσεις στην υποχρέωση προστασίας της μειοψηφίας στην περίπτωση όπου ένα πρόσωπο δεν κατέχει τους τίτλους που του προσδίδουν τον έλεγχο παρά σε προσωρινή βάση ή χωρίς την πρόθεση να ασκήσει έλεγχο, δεν έγινε δεκτή.

Άρθρο 6.3.δ Πληροφόρηση

το παράδειγμα της πληρωμής των μετόχων που διαμένουν σε άλλο κράτος μέλος από εκείνο της έδρας της υπό εξαγορά εταιρείας ή εκείνο στο οποίο οι τίτλοι εισάχθηκαν στο χρηματιστήριο δεν έγινε δεκτό.

Άρθρο 8 (πρώην 7.2) Δημοσιότητα

οι κανόνες για τη δημοσιότητα των απαιτούμενων πληροφοριών ή εγγράφων δεν επεκτάθηκαν στους μετόχους που διαμένουν σε άλλο κράτος μέλος από εκείνο της έδρας της υπό εξαγορά εταιρείας ή εκείνο στο οποίο οι τίτλοι εισάχθηκαν στο χρηματιστήριο.

Η Επιτροπή εκφράζει τη λύπη της που οι τροπολογίες αυτές έπρεπε να εγκαταλειφθούν μετά από μακροχρόνιες συζητήσεις, αλλά υπογραμμίζει ότι η ουσία της πρότασής της διατηρήθηκε.

3.3. Νέες διατάξεις που εισάχθηκαν από το Συμβούλιο και θέση της Επιτροπής σχετικά με τις διατάξεις αυτές :

Άρθρο 2.δ Ορισμοί

η έννοια του "προσώπου που ενεργεί από κοινού" με τον προσφέροντα ή με την υπό εξαγορά εταιρεία, προστέθηκε στους ορισμούς.

Η Επιτροπή θεωρεί ότι πρόκειται για σημαντική συνεισφορά στο πλαίσιο της εναρμόνισης των θεμάτων αυτών.

Άρθρο 4.2 Εποπτική αρχή

εισάχθηκε διάκριση για τις υπό εξαγορά εταιρείες, οι τίτλοι των οποίων δεν έγιναν δεκτοί για διαπραγμάτευση σε μία επίσημη αγορά της χώρας προέλευσής τους και τα ζητήματα διαδικασίας και τιμής προσφοράς εμπίπτουν στο δίκαιο του κράτους μέλους όπου η υπό εξαγορά εταιρεία έχει εισαχθεί στο χρηματιστήριο, ενώ τα ζητήματα ενημέρωσης των εργαζομένων καθώς και εκείνα που άπτονται του δικαίου των εταιρειών εμπίπτουν στο δίκαιο του κράτους μέλους όπου η υπό εξαγορά εταιρεία έχει την έδρα της.

Η Επιτροπή θεωρεί ότι η διάκριση αυτή αντιστοιχεί στις οικονομικές πραγματικότητες, εφόσον η πρακτική εφαρμογή της παραμένει υπό έλεγχο.

Άρθρο 5.1 (πρώην 3.1) Προστασία της μειοψηφίας

η αναγκαστική προσφορά, που προβλέπεται για την προστασία της μειοψηφίας, επεκτείνεται σε ποσοστό 100% στις εναπομένουσες συμμετοχές και όταν η προταθείσα αντιπαροχή εκ μέρους του προσφέροντος δεν συνίσταται σε ρευστοποιήσιμους τίτλους που είναι εισηγμένοι προς διαπραγμάτευση σε επίσημη αγορά, η εν λόγω προσφορά πρέπει να περιλαμβάνει, τουλάχιστον ως δικαίωμα επιλογής, ένα τμήμα σε μετρητά.

Η Επιτροπή θεωρεί ότι, μετά από μακροχρόνιες διαπραγματεύσεις μεταξύ των κρατών μελών, ο συμβιβασμός αυτός ακολουθεί το στόχο της προστασίας της μειοψηφίας.

Άρθρο 5.3 Προστασία της μειοψηφίας

εισάχθηκε δυνατότητα να διατηρηθούν, κατά τη διάρκεια της μεταβατικής περιόδου και υπό ορισμένους όρους, αντίστοιχα μέσα προστασίας προς μία αναγκαστική προσφορά.

Η Επιτροπή θεωρεί ότι πρόκειται για αποδεκτό μεταβατικό μέτρο.

Άρθρο 6.2 Πληροφόρηση

εισάγεται διάταξη για να διασφαλίσει την αμοιβαία αναγνώριση των εγγράφων της προσφοράς μεταξύ των κρατών μελών.

Η Επιτροπή επιμένει στο γεγονός ότι αυτό αποτελεί σημαντική πρόοδο για τις διασυνοριακές πράξεις.

Άρθρο 9.2 Υποχρεώσεις του διοικητικού ή διαχειριστικού οργάνου της υπό εξαγορά εταιρείας

προβλέπεται ότι τα κράτη μέλη μπορούν να επιτρέψουν στο διοικητικό ή διαχειριστικό όργανο της υπό εξαγορά εταιρείας να προβεί σε αύξηση του κεφαλαίου κατά τη διάρκεια της περιόδου αποδοχής της προσφοράς, υπό τον όρο ότι έχει λάβει άδεια από τη γενική συνέλευση των μετόχων το πολύ 18 μήνες πριν από την έναρξη της εν λόγω περιόδου και ότι αναγνωρίζει πλήρως το δικαίωμα προτίμησης όλων των μετόχων.

Η Επιτροπή δέχεται την περιορισμένη αυτή παρέκκλιση από την αρχή της ουδετερότητας των διοικητικών ή διαχειριστικών οργάνων της υπό εξαγορά εταιρείας για την επίτευξη συμβιβασμού επ' αυτής της βασικής αρχής χωρίς να τεθεί σε κίνδυνο η εν λόγω αρχή.

Άρθρο 14 Τροποποίηση του άρθρου 1, παράγραφος 1 της οδηγίας 88/627/ΕΟΚ

προβλέπεται τροποποίηση της οδηγίας 88/627/ΕΟΚ της 12ης Δεκεμβρίου 1988 σχετικά με τις πληροφορίες που πρέπει να δημοσιεύονται στην περίπτωση τροποποίησης στην κατοχή δικαιωμάτων ψήφου εταιρείας εισηγμένης στο χρηματιστήριο κατά τρόπο ώστε να εναρμονιστεί ο ορισμός των επίσημων αγορών.

4. ΣΥΜΠΕΡΑΣΜΑΤΑ ´Η ΓΕΝΙΚΕΣ ΠΑΡΑΤΗΡΗΣΕΙΣ

Η Επιτροπή κατέβαλε προσπάθειες να λάβει όσο το δυνατόν περισσότερο υπόψη την άποψη του Ευρωπαϊκού Κοινοβουλίου, όπως εκφράστηκε σε πρώτη ανάγνωση, τροποποιώντας την πρότασή της ώστε να περιλάβει τις προταθείσες τροπολογίες.

Η Επιτροπή διαπιστώνει την ύπαρξη ορισμένων διαφορών μεταξύ της τροποποιημένης πρότασής της και της κοινής πρότασης του Συμβουλίου.

Πάντως, η Επιτροπή συνεργάστηκε με το Συμβούλιο σχετικά με τις τροποποιήσεις που επήλθαν στο κείμενο της πρότασής της, κατόπιν συζητήσεων και προσπαθειών που καταβλήθηκαν κατά τη διάρκεια πολλών προεδριών και θεωρεί ότι το κείμενο αυτό αποτελεί ήδη πρόοδο για την εναρμόνιση των δημοσίων προσφορών εξαγοράς στην Ευρώπη.

Η Επιτροπή εκφράζει την ικανοποίησή της για το γεγονός ότι τελικά επιτεύχθηκε συναίνεση επί του κειμένου της κοινής θέσης και ελπίζει ότι η τελική απόφαση θα ακολουθήσει σύντομα.